Nemere István

Murphy nősülési törvénykönyve

Kiadó: Adamo Books Kft.

http://adamobooks.com

Felelős kiadó: ADAMO BOOKS KFT. ügyvezetője

Copyright © ADAMO BOOKS KFT.

Budapest, 2021

EPUB ISBN: 978-963-453-764-9

MOBI ISBN: 978-963-453-765-6

Notórius közbeszólók, örök belejavítók, egyszóval ál-szakértő kotnyeleskedők:

Mrs. Coolinger – foglalkozását tekintve: aktív anyós. Ezzel mindent elmondtunk róla (pedig még mennyit lehetne mesélni á részletekről…! De kár a papírért.)

Babadian Babajanov, röviden Baba – keleti szőnyegkereskedő és házassági tanácsadó. Öt volt feleség, tizenegy gyermek és számtalan apasági kereset, valamint tartásdíjper után úgy érzi, semmi sem idegen tőle, ami a házasság intézményévél kapcsolatos.

Jackie – emancipált amerikai nő, hosszú combú, szőke, nyafogós, ahogyan azt a hollywoodi filmekből már megszoktuk, sőt majdhogynem kötelező típusnak ismertünk el. Hajadon, de ha templomban, fehérben esküdne, az nagyfokú humorérzékre vallana.

Monsieur Lucas – családi nevét jobb, ha mellőzzük, úgyis túl sokat szerepelt az Interpol listáin, nemzetközileg ismert és elismert házasságszédelgő, jelenleg nyugalomban él (mert végre magányos lehet!)

Hallucy Nogén – pesszimista. Feltehetően a forró délről származik, de ez ma már nem látszik rajta. Ugyanis 98 éves, ebből hatvanhetet egy és ugyanazon házasságban töltött el. Ennek ellenére még aránylag épelméjünek mondható. Mint szokta hangoztatni, ha az esküvő helyett gyilkosságért csukják le, harmadolva már negyvenhat évesen szabadult volna. Így élete másik felét szabadlábon, nem pedig a házasság igájában tölthette volna. Tizenegy éve szabad (mert özvegy) ember, de ez még nem rontotta el.

Mikor kell nősülni?

1. Ha nagyon-nagyon magányos vagy. (Baba közbeszólása: Ennek kivédésére rengeteg egyéb módszer is adódik, például a masszázsszalon. Van még olyan férfi, aki erről nem tud?)

2. Ha még ennél is magányosabb vagy (ha ez egyáltalán lehetséges).

3. Ha a konyhában elfogytak a tiszta edények. (Lucas ellenjavallata: Egy mosogatógép még mindig olcsóbb mulatság lenne!) A szeretők törvénye

Murphy felháborodott közbeszólása (ami, ismerjük el, nem kis teljesítmény: valaki beleszóljon saját törvényeibe….!):

Még meg sem nősültem, máris gondoljak a leendő szeretőkre?

(Mrs. Coolinger megjegyzése: Minden férj tart szeretőt. Ha másképpen nem meri, vagy nem tudja, hát gondolatban.)

1. Ha a feleség vagy más nőnemű közeli lény rákérdez, a szerető mesealakká válik: „Hol volt – hol nem volt.”

2. Akár volt, akár van, akár nincs is, nem is volt (de még lehet!) – le kell tagadni! Csak a felháborodott tiltakozással egybekötött abszolút tagadás segíthet szorult helyzetedben, ha egyáltalán gyanúba kerültél.

3. A szeretőt távol kell tartani egyéb ügyeinktől és kapcsolatainktól. A legjobb a láthatatlan szerető. Akit csak te, a férj látsz, a feleség, a barátok, a szomszédok, kollégák viszont soha.

4. Minél „láthatatlanabb” a szeretőnk, annál tisztább, ragyogóbb a mi fényünk.

5. És fordítva.

Az agglegény törvényei

1. Ne házasodj! (Baba közbeszólása: ezzel tulajdonképpen mindent meg is mondtunk. Ez az arany igazság. Mit lehetne még ehhez hozzátenni?)

2. Ha mégis, tedd minél később. (H. Nogén reszketeg hangon tett bátortalan közbeszólása: Akkor meg már minek?)

3. Ha lehetséges, halaszd a késői öregkorra! (Baba: arra a kis időre, ami még hátravan? Azt már ne rontsd el!)

4. De akkor is maximum középkorú nőt vegyél el.

5. Ha mégsem nősülsz meg, legyen sok barátnőd! (Jackie közbe-okvetetlenkedése: a legújabb kutatások szerint az a férfi él sokáig, akinek sok orgazmusa van. Legalább hetente kettő… Mikor lesz neked annyi, ha egy és ugyanazon feleség mellett tengeted szomorú és egyhangú napjaidat? Nem is szólva éjszakáidról.)

6. Sohase engedd meg, hogy egy nő három napnál tovább lakjon a lakásodban, házadban. Ne feledd a közmondást: „A vendég olyan, akár a hal – a harmadik napon már bűzlik.”

7. A 6. §-ra különösen akkor ügyelj, ha látod, hogy hölgyvendéged nagyon otthonosan rendezkedik be nálad. Figyelem, életveszély!

8. Nősülj akkor, ha olyan országban élsz, ahol még kivethetik rád az agglegényadót.

9. Ha bevezetik a családi adózást.

10. Ha a menyasszonyod terhes lesz és mindenáron szülni akar.

11. Ha már egyáltalán nincs más kiút! (Murphy: De ne add fel egykönnyen!)

Mrs. Murphy rosszmájú megjegyzéseiből egy csokorral:

Mikor nősül az agglegény?

1. Ha megöregszik.

2. Ha kezd beteges lenni.

3. Ha elmulatta az összes pénzét. Mr. Murphy legalább annyira rosszmájú toldása:

4. Ha már teljesen elment a józan esze…

Törvények a férfiak nősüléséről Alapkérdés:

Miért nősülnek a férfiak?

1. Senki sem tudja.

2. Aki azt állítja, hogy tudja – az hazudik vagy téved.

3. De inkább az első változat az igaz…

4. Valamilyen ősi, mitikus okból, amely azonban mára az ismeretlenség homályába merült.

5. Mert a férfiak nem ismerik fel kellőképpen a veszélyt.

6. Mert buták.

7. Mert azt hiszik, nős állapotban jobb lesz nekik (lásd még a 6. §-t.)

8. Mert „minden férfi előbb-utóbb beadja a derekát és megnősül, akkor én mire várjak?”

9. Mert gyereket akarnak. (Baba közbeszólása: Pedig hát az megoldható házasság nélkül is.)

10. Pénzért. (Mrs. Coolinger: Pénzért nősülni okos dolog! Hiszen mi mással lehetne ellensúlyozni és értelmessé tenni egy ennyire értelmetlen cselekedetet?)

Törvények a nők férjhezmenéséről Alapkérdés:

Miért mennek férjhez?

1. „Mert ez a világ rendje.”

2. Mert szégyellik, hogy egyedül élnek.

3. Mert a férfiak rábeszélik őket.

4. Mert a barátnőik rábeszélik őket.

5. Mert az anyjuk rábeszéli őket.

6. Mert izgatja őket ez a még ki nem próbált kaland.

7. Mert unatkoznak.

8. Mert azt hiszik, csak így lehet megtartani a férfit.

Különleges törvények olyan nőknek, akik agglegényhez akarnak férjhez menni

1. Türelem! Erre van a legnagyobb szükség, mégpedig…

1. előtte, míg az agglegény megpuhul és elfogadja házassági ajánlatunkat.

2. esküvő után, és úgy általában is: az efféle férfiakhoz sok türelem kell az életben.

3. az ágyban, mert örök változatossághoz szoktak és amikor már a negyedik héten is ugyanazt a nőt találják az ágyban, kissé ellanyhulnak, kedvüket vesztik.

2. Nézzék el hibáikat – ezekre nem nehéz felfigyelni, mert csak hibáik vannak.

3. Nem szabad őket sem mások előtt, sem négyszemközt megszidni. A házasságot megelőző évtizedekben abban a hitben éltek, hogy ők tökéletesek. (Monsieur Lucas: Miért, talán nem vagyunk azok?)

Az a férfi, aki mindenáron meg akar nősülni, több lehetőség közül választhat:

- maga keres feleségjelöltet

- házasságközvetítőhöz fordul

- felad néhány apróhirdetést

A házasságközvetítő törvényei

1. A házasságközvetítő olyan, mint a használtautó-kereskedő.